**Počas Európskeho týždňa mobility aj v Banskobystrickom samosprávnom kraji cestujú všetci za polovicu**

**BANSKÁ BYSTRICA. Cestujúci v celom kraji počas Európskeho týždňa mobility od 16. do 22. septembra môžu cestovať za polovičné cestovné. Banskobystrický samosprávny kraj sa rozhodol podporiť týždeň mobility z vlastných zdrojov a umožniť tak cestujúcim v prímestskej autobusovej doprave cestovať za takmer polovičné cestovné.**

Banskobystrický samosprávny kraj sa rozhodol zapojiť do týždňa mobility, ktorého tohtoročnou témou bolo kombinovanie a integrácia dopravy.

„Veríme, že cestujúci ocenia zľavy na cestovnom počas tohto jedného týždňa,“ povedal Ján Lunter, predseda samosprávneho kraja. „Dostupné cestovanie, integrovaná doprava a kvalitnejšie cesty v našom kraji sú jednou z našich priorít. Chceme, aby aj verejná doprava bola vhodnou alternatívou k cestovaniu osobným autom. Počas Európskeho týždňa mobility budeme pozorne sledovať, ako sú služby verejnej dopravy v jednotlivých okresoch využívané a vďaka dátam získame lepší prehľad, kde je napríklad potrebné spoje posilňovať,“ dodal predseda samosprávneho kraja Ján Lunter.

**Ako funguje zľava**

Zľavnené cestovné bude všetkým cestujúcim, ktorí teraz cestujú na plné cestovné, vydávané automaticky. Nie je potrebné si u vodiča zľavu pýtať. Stačí, ak si cestujúci vypýta lístok do svojej cieľovej stanice, vodič prímestskej linky automaticky vydá zľavnený lístok.

Európsky týždeň mobility je celoslovenskou aktivitou, tematicky je v roku 2018 zameraný na kombinovanie a integráciu dopravy. Zľavy sú poskytované cestujúcim, ktorí doteraz žiadne zľavy nevyužívajú. Cieľom práve tohto zamerania je udržať a naučiť využívať verejnú dopravu dospelých a ekonomicky aktívnych cestujúcich, pretože práve oni sú vďaka svojim ekonomickým možnostiam najnáchylnejší k prechodu na využívanie individuálnej dopravy.

Vďaka Európskemu týždňu mobility majú v týždni od 16. do 22. septembra na celom Slovensku rôzne výhody vo vlakoch Železničnej spoločnosti Slovensko, kategórie Os a REX, vo všetkých autobusoch prímestskej autobusovej dopravy a v rámci MHD v Košiciach a Nitre.